Ladislav Kamenický

Ing. Ladislav Kamenický (* 4. október 1970, Šaľa) je slovenský politik a súčasný minister financií Slovenskej republiky. Od roku 2012 pôsobil ako poslanec Národnej rady SR (NR SR) za stranu SMER – sociálna demokracia (SMER-SD) a od roku 2016 bol predsedom Výboru NR SR pre financie a rozpočet.

 Životopis 
Absolvoval štúdium odboru ekonomika zahraničného obchodu na Obchodnej fakulte Ekonomickej univerzity v Bratislave. 

V rokoch 19931995	pôsobil ako obchodný referent a manažér v oblasti zahraničného obchodu, 19962000 ako obchodno-ekonomický riaditeľ divízie Informačných a telekomunikačných sietí v spoločnosti Siemens v Bratislave, 20012005 bol operačným riaditeľom v spoločnosti Amslico AIG Life poisťovňa a v rokoch 20052012 konateľom v spoločnostiach Eufinex, Arkturus a PoistnaKalkulacka.sk.

Za poslanca NR SR bol prvýkrát zvolený vo voľbách do NR SR v roku 2012, keď kandidoval za stranu SMER-SD. V roku 2016 bol opätovne zvolený v parlamentných voľbách, so ziskom 9 126 platných prednostných hlasov, čím sa umiestnil na 22. výslednom mieste spomedzi kandidátov strany SMER-SD. V NR SR od roku 2016 pôsobil ako predseda Výboru NR SR pre financie a rozpočet a člen Výboru NR SR pre európske záležitosti. V predčasných parlamentných voľbách v roku 2023 bol opätovne zvolený za poslanca NR SR so ziskom 85 247 prednostných hlasov voličov, čím získal 16. najvyšší počet prednostných hlasov zo všetkých zvolených poslancov do NR SR. 25. októbra 2023 si od prezidentky SR prevzal dekrét o vymenovaní za člena vlády - ministra financií SR. V strane SMER-SSD pôsobí ako podpredseda strany a je blízkym priateľom predsedu strany Roberta Fica.

Ladislav Kamenický sa vo voľnom čase venuje výtvarnému umeniu. Má za sebou už niekoľko vernisáží nielen na Slovensku, ale aj v zahraničí.    

 Minister financií 
Ladislav Kamenický zastáva funkciu ministra financií už druhýkrát. Post ministra financií zastával na prelome rokov 2019 a 2020 a opätovne bol za ministra financií menovaný v októbri 2023.  

27. novembra 2018 guvernér Národnej banky Slovenska (NBS) Jozef Makúch oficiálne oznámil predsedovi vlády SR Petrovi Pellegrinimu, že sa k 1. marcu 2019 vzdá svojej funkcie guvernéra. Vláda SR vzápätí navrhla do funkcie guvernéra NBS vtedajšieho ministra financií Petra Kažimíra a 6. decembra 2018 poslanci NR SR v tajnom hlasovaní tento návrh schválili (zo 138 prítomných hlasovalo za 86, proti 40 a zdržalo sa 12 poslancov). 27. februára 2019 Prezident SR Andrej Kiska vymenoval Kažimíra za guvernéra NBS, pričom Kažimír sa tejto funkcie ujme 1. júna 2019. S účinnosťou od 11. apríla 2019 sa Kažimír vzdal funkcie ministra financií.

Podľa medializovaných kuloárnych informácií z prostredia SMERu-SD sa ako o možnom Kažimírovom nástupcovi uvažovalo o Františkovi Imreczem, ktorý do 1. októbra 2018 zastával funkciu prezidenta Finančnej správy SR a z postu odstúpil po tom, čo Európsky úrad pre boj proti podvodom (OLAF) upozornil na podozrenia z únikov na cle z dôvodu podhodnocovania dovozov tovaru z Ázie. Imreczeho za ministra údajne presadzoval najmä predseda strany Robert Fico, ktorý tvrdil, že „pre stranu má František Imrecze obrovský odborný a politický potenciál, ktorý máme záujem využiť“Citované podľa: .

9. apríla 2019 oznámil R. Fico na spoločnej tlačovej konferencii s P. Pellegrinim, že Kamenický bol navrhnutý predsedníctvu strany do funkcie ministra financií. Predsedníctvo 15./16. apríla 2019 návrh schválilo. 7. mája 2019 bol L. Kamenický prezidentom SR Andrejom Kiskom vymenovaný za ministra financií SR.

Vláda Petra Pellegriniho, vrátane Ladislava Kamenického, podala po februárových voľbách 20. marca 2020 demisiu.

 Referencie 

 Iné projekty 

 Externé odkazy 
 Ladislav Kamenický na webe Národnej rady SR
 Ladislav Kamenický na webe Ministerstva financií SR
 Spravodajstvo týkajúce sa Ladislava Kamenického na portáli Teraz.sk TASR
 Spravodajstvo týkajúce sa Ladislava Kamenického na portáli agentúry SITA

Kategória:Slovenskí politici
Kategória:Politici Smeru
Kategória:Poslanci NR SR (2012 – 2016)
Kategória:Poslanci NR SR (2016 – 2020)
Kategória:Ministri financií Slovenskej republiky
Kategória:Absolventi Obchodnej fakulty Ekonomickej univerzity v Bratislave
Kategória:Poslanci NR SR (2020 – 2023)